Vyhodnotenie plnenia
Programu realizácie štátnej politiky bezpečnosti a ochrany zdravia pri práci – Národného programu BOZP v roku 2004

Úvod
	Uznesenie vlády SR č. 838/2002 v znení zmeny uznesením vlády SR č. 665/2003 poverilo Ministerstvo práce, sociálnych vecí a rodiny SR koordináciou aktivít všetkých spolupracujúcich orgánov štátnej správy a ostatných organizácií pri plnení Národného programu BOZP a ostatným rezortom uložilo zabezpečiť plnenie programu.
	V súlade s bodom B.4 uznesenia vlády SR č. 838/2002 v spojitosti s plnením úlohy podľa bodu B.5 tohto uznesenia zaslali Miroslav Marenčík, generálny riaditeľ sekcie podnikania a cestovného ruchu Ministerstva hospodárstva SR, Martin Fronc, minister školstva SR, Peter Mach, predseda Štatistického úradu SR a Rudolf Zajac, minister zdravotníctva SR prehľad plnenia úloh tohto uznesenia.
	V nasledovnom texte je vyhodnotenie plnenia jednotlivých úloh Národného programu BOZP, ktoré boli uložené vyššie uvedeným orgánom a Národnému inšpektorátu práce, resp. týmto orgánom bola uložená spolupráca pri ich plnení s termínom plnenia v roku 2004.	Materiál neobsahuje úlohy, ktoré boli zrušené uznesením vlády SR č. 655/2003 a úlohy hodnotené v predchádzajúcom období.

B.	Rozvíjanie spoločenského povedomia a motivácie k BOZP

1. Organizovať kampane v médiách, ktoré pozitívne ovplyvnia verejnú mienku v chápaní dôležitosti bezpečného a zdravého pracovného prostredia i v potieraní nelegálnej práce, prispejú k zlepšeniu spoločenského a právneho vedomia, zdravému životnému štýlu, kultúre práce, dodržiavaniu zásad BOZP (aj v mimopracovných aktivitách), pravidiel dobrej praxe v jednotlivých oblastiach BOZP a informovanosti zamestnancov o ich nárokoch pri odškodňovaní pracovných úrazov a chorôb z povolania.
T: trvalý
Z: MPSVR SR

Stav plnenia:
Úloha je priebežne plnená.

	Zvyšovať právne a spoločenské vedomie v oblasti bezpečnosti a ochrany zdravia pri práci patrí medzi najdôležitejšie úlohy v oblasti BOZP, pri ktorých je potrebné využívať všetky dostupné prostriedky. Na jednej strane je potrebné v dostatočnej miere využívať masovokomunikačné prostriedky, no významnou cestou sú najmä aktívne formy poradenstva poskytovaného zamestnávateľskými a odborovými inštitúciami, špecializovanými podnikateľskými subjektmi, orgánmi inšpekcie práce a inými dozornými orgánmi.
	MPSVR SR podporuje aktívne formy výchovy a vzdelávania, vykonávané právnickými a fyzickými osobami v súlade s § 4 ods. 1 písm. i) zákona č. 95/2000 Z. z. o inšpekcii práce a o zmene a doplnení niektorých zákonov v znení neskorších predpisov (ďalej „zákon č. 95/2000 Z. z.“). Zoznam oprávnených subjektov na vykonávanie poradenstva v oblasti ochrany práce je zverejnený na internetovej stránke MPSVR SR.
NIP trvalo vykonáva aktivity na pozitívne ovplyvňovanie verejnej mienky a formovanie žiaducich postojov k bezpečnosti a ochrane zdravia pri práci, ako aj k bezpečnému konaniu a správaniu v mimopracovných aktivitách. Príkladom je nielen poskytovanie poradenstva v rámci výkonu inšpekcie práce, ale aj pravidelné vystúpenia v Slovenskom rozhlase a rádiu Regina k problematike pracovno-právnych vzťahov, tlačové konferencie o stave a príčinách úrazovosti pri práci na Slovensku za jednotlivé obdobia, ako aj tlačové konferencie pri uvádzaní nových legislatívnych úprav, informácie a besedy k previerkam so špeciálnym režimom, k Európskemu týždňu BOZP a pravidelné zverejňovanie aktuálnych článkov k problematike BOZP v odborných časopisoch a dennej tlači.
Odborní pracovníci sústavy NIP a krajských inšpektorátov práce podporujú svojou účasťou odborné a vzdelávacie aktivity určené pre odborných pracovníkov BOZP a odborných pracovníkov technických zariadení. Komentármi k novým všeobecne záväzným právnym predpisom pre oblasť BOZP napomáhajú ich zavedenie do praxe.
V Národnom programe pre prijatie acquis communautaire bolo deklarované vytvorenie novej inštitúcie zabezpečujúcej sústreďovanie a šírenie informácií z oblasti BOZP. Tento program bol schválený vládou SR a predložený Európskej komisii v Bruseli. Na jeho základe bol vypracovaný projekt PHARE č. SR.99/IB/SO/01 „Zdokonalenie systému ochrany práce v SR“, ktorý v časti riešenej twinningovou spoluprácou so švédskymi a nemeckými expertmi v podprojekte č. 4 „Podpora verejného publikačného a informačného centra ochrany práce“ navrhol vytvorenie ICOP - Informačného centra ochrany práce. ICOP bol zriadený za finančnej pomoci z uvedeného projektu PHARE ako samostatný odbor NIP a svoju činnosť začal 1. 3. 2002. V roku 2004 rozšíril ICOP svoju činnosť na zabezpečovanie zahraničných vzťahov a jeho názov je odbor zahraničných vzťahov a informačné centrum ochrany práce, ktorý má súčasne funkciu Focal pointu, v rámci ktorého činnosti boli v roku 2004 vydané:
-	letáky „Bezpečne na ceste“, „Chceš pracovať načierno?“,
-	propagačná publikácia „35 rokov štátneho odborného dozoru nad bezpečnosťou práce“,
-	propagačné materiály k Európskemu týždňu bezpečnosti a ochrany zdravia pri práci, ktorý sa v Európskej únii uskutočňuje pravidelne každoročne v októbri,
-	pre zamestnancov, zamestnávateľov a odborníkov BOZP bolo vydaných 6 letákov „Fakty“.

Informačné centrum ochrany práce prezentovalo bezpečnosť a ochranu zdravia pri práci a aktivity realizované NIP v tejto oblasti na dvoch stretnutiach národnej siete BOZP. Zabezpečovalo kontakty s Európskou agentúrou pre bezpečnosť a zdravie pri práci v Bilbao prostredníctvom elektronickej pošty, výmeny materiálov a pracovných stretnutí. Zintenzívnila sa propagačná činnosť prostredníctvom viacerých oznamovacích médií a tlačových agentúr TASR a SITA.
Národný inšpektorát práce sa podieľal na príprave návštevy riaditeľa Európskej agentúry práce v Bilbao na Ministerstve práce, sociálnych vecí a rodiny SR a následnej tlačovej konferencie, ako aj návšteve na NIP a stretnutí s predstaviteľmi národnej siete BOZP.
Účasť KOZ SR v procese transformácie legislatívy EÚ v BOZP a na realizácii projektov EÚ spočíva v spolupráci s Technickou kanceláriou EOK – BOZP (TUTB) a s Európskou agentúrou pre BOZP v Bilbao a v spolupráci s redakčnou radou ICOP, v spolupráci pri organizovaní EÚ týždňov BOZP. Informačnú činnosť  o BOZP zabezpečuje prostredníctvom  mesačníka „Informačný spravodaj KOZ SR.

3. Propagovať vo verejnosti (ako aj pre ústavných činiteľov, KOZ SR a AZZZ SR) najnovšie informácie z oblasti BOZP a uvádzanie nových predpisov do praxe, s dôrazom na prevenciu pracovných úrazov a chorôb z povolania, zlepšovanie pracovných podmienok a presadzovanie systémového prístupu k BOZP, podmienok vytvárajúcich pracovnú pohodu zamestnancov na pracoviskách a na zvyšovanie kultúry práce. Vydávať publikácie typu „pravidlá dobrej praxe“.
T: trvalý

Z: MPSVR SR

Stav plnenia: 
Úloha je priebežne plnená.

	Zo strany NIP sa priebežne realizuje prípravou a vydávaním inštruktážnych a výchovných materiálov v oblasti bezpečnosti a ochrany zdravia pri práci vydávaním súboru publikácií „Pravidlá dobrej praxe BOZP“, resp. informačných listoviek a tiež organizáciou  informačných kampaní, a to podľa vopred vypracovaných scenárov (projektov) obsahujúcich údaje o témach, spracovateľoch, termínoch, predpokladaných nákladoch atď. Údaje o edičnej aktivite NIP – ICOP sú uvedené v predchádzajúcom bode.
KOZ SR sa podieľa na propagovaní najnovších informácii v oblasti BOZP vydávaním publikácie „na pomoc zástupcom zamestnancov a prevádzkovaním internetovej stránky. 
Problémom zostáva zabezpečenie prostriedkov na zabezpečenie propagačnej činnosti podľa vypracovaných plánov, a to či už rozpočtových prostriedkov pre NIP alebo z iných zdrojov, napr. európskych fondov, zahraničných podporných zdrojov (PHARE, EASHW,  OSH Bilbao a iné) a pod. Táto úloha je trvalá.

4.	Podporovať zavádzanie systémov riadenia BOZP v podnikoch v zmysle odporúčaní MOP. Vydávať notifikované pravidlá dobrej praxe BOZP, obsahujúce postupy na dosiahnutie požadovanej úrovne BOZP. Organizovať v Slovenskej republike motivačnú kampaň - súťaž „Bezpečný podnik“ so zohľadnením veľkosti organizácií a zabezpečením vhodnej formy ocenenia a publicity.
T: 2003 - 2005
Z: MPSVR SR
Spolupráca: NIP, Sociálna poisťovňa, AZZZ SR

Stav plnenia:
Úloha je priebežne plnená. AZZZ SR nezaslala odpočet plnenia.

Hodnotená úloha bola premietnutá do plánu činnosti NIP na rok 2005. Touto úlohou sa zároveň napĺňa aj Nová stratégia spoločenstva v oblasti BOZP na roky 2002  – 2006 a výzva Medzinárodnej organizácie práce na presadzovanie zavádzania systémov riadenia BOZP v Príručke ILO-OSH 2001.
	Cieľom úlohy je podpora zavádzania systému riadenia BOZP v podnikoch SR s cieľom trvalého zvyšovania bezpečnosti a ochrany zdravia pri práci. To má dôležitý hospodársky význam, pretože riešenie otázok súvisiacich s bezpečnosťou a ochranou zdravia, s vytváraním priaznivých pracovných podmienok a pracovných vzťahov prináša optimalizáciu pracovného procesu, zníženie strát, vyššiu produktivitu, efektívnosť a kvalitu práce, čo znamená lepšiu prosperitu podniku a tým aj celej spoločnosti. Na druhej strane má aj dôležitý humánny aspekt, ktorý prezentuje kultúrnu a spoločenskú úroveň podniku a štátu.
	Program „Bezpečný podnik“ je motivačná kampaň na podporu zavádzania systému riadenia BOZP v podnikoch a organizáciách Slovenskej republiky. Východiskovým modelom pre systém riadenia BOZP v programe“ je slovenská príručka „Systém riadenia BOZP – návod na zavedenie systému“, vydaná v roku 2002 Národným inšpektorátom práce. Táto v sebe integruje zásady systému riadenia podľa príručky Medzinárodnej organizácie práce ILO-OSH 2001, medzinárodného štandardu OHSAS 18 001, britskej normy BS 8800 a slovenskej legislatívy.
Účasť v programe Bezpečný podnik je dobrovoľná. Motiváciou k účasti podnikateľských subjektov v programe bude ocenenie s názvom „Bezpečný podnik“, udelené Ministerstvom práce sociálnych vecí a rodiny SR, a aj ďalšie zvýhodnenia, spojené s účasťou v programe. Ocenenie „Bezpečný podnik“ je akousi formou certifikátu zavedenia systému riadenia BOZP. Podmienkou pre získanie záverečného ocenenia bude však nielen zavedenie systému riadenia BOZP, ale aj celková úroveň starostlivosti o BOZP, kultúra práce, úrazovosť, úroveň sociálnej starostlivosti, programy rozvoja podniku a ochrany životného prostredia. Pre overenie a hodnotenie plnenia kritérií budú stanovené nezávislé, akreditované subjekty.
Postup pre prípravu a realizáciu bol rozpracovaný do 17 krokov:
1)	Oficiálne menovanie Národného inšpektorátu práce ako národnej autority na presadzovanie systému riadenia BOZP v zmysle čl. 2.1.1 Smernice MOP (ILO-OSH 2001) a Koncepcie štátnej politiky BOZP.
2)	Rokovanie so Sociálnou poisťovňou a vybranými komerčnými poisťovňami o možnosti ekonomickej motivácie pri zavádzaní systému riadenia BOZP a pri plnení požiadaviek programu „Bezpečný podnik“. Prieskum ekonomickej účasti ďalších partnerov programu v zmysle navrhnutých zásad, prípadne prieskum MPSVR SR o možnosti medzinárodnej spolupráce pri príprave, financovaní a realizácii programu.
3)	Menovanie organizačného (pracovného) výboru programu „Bezpečný podnik“.
4)	Vypracovanie podmienok a kritérií pre vydávanie oprávnení (v zmysle § 15 zákona č. 330/1996 Z. z. o bezpečnosti a ochrane zdravia pri práci v znení neskorších predpisov) odborným organizáciám na vykonávanie poradenstva v oblasti zavádzania systémov riadenia BOZP a v oblasti auditu systémov riadenia BOZP.
5)	Príprava podkladov pre školenia audítorov a zástupcov oprávnených organizácií pre poradenstvo pri zavádzaní systémov riadenia BOZP a postupy pre audit.
6)	Vypracovanie kontrolných zoznamov pre audit, kritériá a indikátory dosiahnutej úrovne BOZP a požiadaviek programu „Bezpečný podnik“.
7)	Zabezpečenie výzvy, prípravy a overovania podmienok podnikateľských subjektov na získanie oprávnenia pre poradenstvo a výkon  auditu systémov riadenia BOZP. Po splnení podmienok vydať oprávnenia.
8)	Zabezpečenie školenia vybraných inšpektorov práce, pracovníkov akreditačného orgánu a školiteľov audítorov.
9)	Zabezpečenie školenia audítorov a zástupcov oprávnených organizácií pre poradenstvo pri zavádzaní systémov riadenia BOZP. Vydanie certifikátov audítorom.
10)	Vypracovanie realizačných postupov na vedenie kampane a osvety programu „Bezpečný podnik“, podmienky účasti, hodnotenia a ocenenia účastníkov, spôsob vyhlasovania výsledkov, atď.
11)	Zorganizovanie spoločných pracovných konzultačných stretnutí (workshopov) odborníkov k programu „Bezpečný podnik“, na ktorom by sa prediskutovali doterajšie výsledky prípravy a navrhli sa prípadné korektúry a ďalšia stratégia na zahájenie a priebeh programu.
12)	Vydanie materiálov pre program „Bezpečný podnik“ (organizačné príručky, návody na plnenie podmienok programu, kontrolné zoznamy, návody na audit, formuláre, informačné letáčiky, plagáty a pod.).
13)	Otvorenie motivačnej kampane programu „Bezpečný podnik“ vrátane internetovej a mediálnej podpory, zahájenie registrácie záujemcov o účasť v programe „Bezpečný podnik“, podpora, poradenstvo.
14)	Realizácia programu - zavádzanie systémov riadenia, realizácia poradenstva, auditov, účasti inšpekcie práce formou supervízie na auditoch, pokračovanie kampane, registrácia ďalších firiem, príprava ocenení pre úspešne vyhodnotené subjekty auditom.
15)	Slávnostné odovzdávanie ocenení v rámci významných podujatí (konferencie, výstavy a pod.).
16)	Úplná realizácia programu „Bezpečný podnik“ v roku 2005.
17)	Pravidelné hodnotenie priebehu programu „Bezpečný podnik“, úrovne kampane a motivačných aktivít, úrovne záujmu podnikov, úrovne vykonávaných auditov a pod.
Realizácia krokov 12 – 14 je plánovaná na druhý polrok 2005 v nadväznosti na získané finančné zdroje. Podmienkou úspešnosti programu je dokonale zabezpečená príprava, program sa musí vo všetkých fázach vyhnúť formalizmu, musí byť zabezpečená spravodlivosť, objektívnosť, náročnosť, transparentnosť a fair play.

C.	Presadzovanie predpisov a štátny dozor

1.	Spracovať podrobnú analýzu kompetencií a činností jednotlivých inšpekčných a dozorných orgánov pôsobiacich v oblasti bezpečnosti a ochrany zdravia pri práci a navrhnúť východiská.
T: 2004
Z: MPSVR SR
Spolupráca: MZ SR, MV SR, MO SR, MS SR, MH SR

Stav plnenia:
Úloha je splnená..

MPSVR SR zadalo Výskumnému a vzdelávaciemu ústavu bezpečnosti práce (súčasné Stredisko pre štúdium práce a rodiny) na riešenie v rokoch 2002 – 2003 úlohu zameranú na racionalizáciu dozorných úloh štátu v oblasti ochrany práce a na prevenciu bezpečnosti a ochrany zdravia pri práci vo významných inštitúciách. Výsledkom riešenia tejto úlohy sú návrhy na racionalizáciu dozorných úloh štátu a jeho príslušných orgánov v oblasti ochrany práce.
MPSVR SR určilo Národný inšpektorát práce (NIP) za koordinátora projektu Work life and EU Enlargement (ďalej len „WLE“), ktorý sa realizoval v spolupráci so Švédskom v rokoch 2002 – 2003. Projekt WLE riešil 2 podprojekty:
- Posilnenie výkonu inšpekcie práce v Slovenskej republike,
- Podpora ďalšieho rozvoja ICOP (Informačného centra ochrany práce).
Cieľom podprojektu WLE „Posilnenie výkonu inšpekcie práce v Slovenskej republike“ v zmysle Dohody bolo získať informácie pre prípravu modelu inšpekcie práce v SR na základe analýzy pozícií, štruktúry a aktivít inšpekčných orgánov v členských štátoch Európskej únie.
Závery a odporúčania projektu WLE a podprojektu Posilnenie výkonu inšpekcie práce v Slovenskej republike boli premietnuté do záverov a odporúčaní (úloh) prijatých v rámci diskusie na záverečnej konferencii k uvedenému projektu. Závery konferencie sa javia ako dôležité a s cieľom zlepšiť stav bezpečnosti a ochrany zdravia pri práci by Slovenská republika mala realizovať najmä tieto závery a odporúčania:
1)	zabezpečiť efektívne presadzovanie ochrany práce na základe analýzy kompetencií jednotlivých inšpekčných a dozorných orgánov v Slovenskej republike tak, aby sa výkon inšpekcie práce v Slovenskej republike približoval k spoločným princípom inšpekcie práce, proklamovaným Európskym výborom predstaviteľov inšpekcie práce - SLIC (výkon inšpekcie práce v oblasti bezpečnosti a ochrany zdravia pri práci jedným inšpekčným orgánom),
2)	skvalitniť legislatívnu štruktúru z hľadiska komplexného a neoddeliteľného riešenia požiadaviek na bezpečnosť a ochranu zdravia pri práci (holistický pohľad). Novelizovať zákon č. 272/1994 Z. z o ochrane zdravia ľudí v znení neskorších predpisov - komplexne premietnuť povinnosti vyplývajúce zamestnávateľom z §§ 13n, 13o, 13s, 13t, 13u, 13v uvedeného zákona do príslušných nariadení vlády (nariadenia vlády Slovenskej republiky č. 39/2002 Z. z., č. 40/2002 Z. z., č. 45/2002 Z. z., č. 46/2002 Z. z., č. 47/2002 Z. z.) a rozšíriť oblasť ochrany zdravia pri práci na bezpečnosť a ochranu zdravia pri práci, a tak dosiahnuť úplnú zlučiteľnosť s legislatívou Európskej únie,
3)	v nadväznosti na splnomocňovacie ustanovenie § 16 ods. 2 zákona č. 330/1996 Z. z. o bezpečnosti a ochrane zdravia pri práci v znení neskorších predpisov vydať všeobecne záväzný predpis, ktorý upraví podrobnosti o rozsahu a náplni výkonu závodných zdravotných služieb a vytvoriť podmienky pre poskytovanie ich služieb v rozsahu § 13 uvedeného zákona,
4)	ratifikovať dohovor MOP č. 81 o inšpekcii práce v priemysle a obchode a č. 129 o inšpekcii práce v poľnohospodárstve vrátane príslušných protokolov,
5)	odstrániť systém zvýhodňovania (príplatkov) za prácu v sťaženom a zdraviu škodlivom pracovnom prostredí.

Ministerstvo hospodárstva SR doplnilo vyhodnotenie bodu C) 1 v roku 2004 (listom ministra č. 641/2004-001). Oproti roku 2003 boli zmenené ustanovenia § 39 (Pôsobnosť orgánov štátnej banskej správy) a § 40 (Hlavný banský úrad), § 41 (Obvodné banské úrady) a § 42 (Banskí inšpektori) zákona SNR č. 51/1988 Zb. o banskej činnosti, výbušninách a o štátnej banskej správe v znení neskorších predpisov. Zmena bola vykonaná zákonom SNR č. 533/2004 Z. z..
Kompetencie orgánov na ochranu zdravia pri výkone štátneho zdravotného dozoru v oblasti ochrany zdravia pri práci vychádzajú zo zákona NR SR č. 272/1994 Z. z. o ochrane zdravia ľudí v znení neskorších predpisov. Kompetencie orgánov na ochranu zdravia boli podrobne rozpracované aj v čl. 3 Dohody o spolupráci a koordinácii činností medzi MPSVR SR a MZ SR v oblasti bezpečnosti a ochrane zdravia pri práci (ďalej len “dohoda“), ktorá bola podpísaná oboma zainteresovanými rezortami v auguste 2002. Na základe záverov z rokovania „Poradného orgánu hlavného hygienika SR a generálneho inšpektora práce pre spoluprácu a koordináciu činností v oblasti BOZP“ konaného dňa 30. 6. 2004 zaslal hlavný hygienik SR generálnemu inšpektorovi práce Návrh na ďalšiu spoluprácu orgánov na ochranu zdravia a orgánov inšpekcie práce listom zo dňa 21. 12. 2004. V závere tohto listu navrhol v rámci dobrej spolupráce a súčinnosti obidvoch dozorných orgánov rešpektujúc svoje kompetencie tieto postupy:
•	zachovať odbornú špecializáciu a orientáciu dozorných orgánov a naďalej zvyšovať jej odbornú úroveň kontinuálnym vzdelávaním,
•	realizovať spoločné dozorné aktivity so zameraním na oblasti s výskytom významných rizikových faktorov z hľadiska ochrany zdravia zamestnancov,
•	zlepšiť vzájomnú informovanosť a koordináciu pri výkone dozoru obidvoch dozorných orgánov aj mimo spoločných dozorných aktivít,
•	zaviesť systém spolupráce pri prešetrovaní zdrojov a príčin vzniku akútnych otráv a príčin vzniku chorôb z povolania,
•	podrobnejšie rozpracovať kompetencie obidvoch dozorných orgánov uvedené v „dohode“ na základe odbornej profilácie odborníkov obidvoch dozorných orgánov a definovať okruhy problematiky pre každý z dozorov.

3.	Vytvárať podmienky na zabezpečenie kompatibility a na prepojenie informačných systémov jednotlivých dozorných orgánov a inštitúcií (najmä Národný inšpektorát práce, živnostenské úrady, Národný úrad práce, Sociálna poisťovňa, Štatistický úrad SR, Ministerstvo vnútra SR) v záujme zabezpečenia ich efektívneho a koordinovaného postupu a na ten účel vymedziť rozsah potrebných vzájomne poskytovaných informácií.
T: do 30.júna 2005
Z: MPSVR SR
Spolupráca: MV SR, ŠÚ SR, SP, NÚP (ÚPSVR)

Stav plnenia:
	Priebežne plnená. ÚPSVR nezaslali odpočet plnenia.

	Súčasné kroky tejto významnej a zložitej úlohy zo strany NIP sú zamerané na spracovanie návrhu oblastí uvažovaných na výmenu informácií medzi databázami MZ SR, MPSVR SR, Sociálnej poisťovne, úradov práce, sociálnych vecí a rodiny, ŠÚ SR a NIP.
Informačný systém ochrany práce (ISOP) prevádzkovaný v sústave NIP slúži na podporu výkonu činnosti inšpekcie práce, ktorej prostredníctvom sa presadzuje ochrana zamestnancov pri práci. Je budovaný ako modulový informačný systém slúžiaci pre potreby inšpekcie práce, v súčasnosti nie je prepojený so žiadnym iným systémom. Jeden z modulov (Modul 5) bol projektovaný ako komunikačný modul, slúžiaci na spoluprácu s informačnými systémami ostatných inštitúcií podieľajúcimi sa na ochrane práce. Pri realizácii projektu nedošlo k uzavretiu spolupráce s inými inštitúciami a modul slúži len na komunikáciu v rámci sústavy NIP.
	Informácie z Informačného systému ochrany práce budú (po technickej prestávke z dôvodu sťahovania potrebného hardvéru do Košíc) prostredníctvom výstupného modulu (Modulu 4) prezentované na internetovej stránke www.safework.gov.sk.
	Informačný systém inšpekcie práce (ISIP) - základný modul celého systému, pokrývajúci činnosti v rámci výkonu inšpekcie práce, poskytuje prehľad činnosti inšpektorov, informácie o ich zisteniach pri výkone dozoru a umožňuje komplexný pohľad na organizácie z hľadiska BOZP a dodržiavania pracovnoprávnych vzťahov. Zabezpečuje evidenciu a aktualizáciu dozorovaných organizácií, dozornej činnosti inšpektorov, smrteľných a ťažkých pracovných úrazov, ostatných pracovných úrazov, prevádzkových nehôd a porúch technických zariadení, porušení právnych predpisov a technických noriem a vydaných oprávnení a osvedčení. Modul tvorby písomností z výkonu inšpekcie práce vytvára jednotné prostredie pre tvorbu protokolov a zápisov z výkonu inšpekcie práce.
•	Modul predpisov ochrany práce - na prípravu inšpekčnej činnosti inšpektorov, na priamu tvorbu písomností z výkonu inšpekčnej činnosť a na tvorbu legislatívnych pravidiel v oblasti starostlivosti o BOZP.
•	Výstupný modul zabezpečujúci tvorbu výstupov a prezentácií informačného systému ochrany práce.
•	Komunikačný modul - spolupráca s informačnými systémami ostatných inštitúcií podieľajúcich sa na ochrane práce.
•	Administratívny modul NIP a IP – podporujúci riadiace činnosti a evidenciu dokumentov.
	Systém pracuje ako jednotný systém, v ktorom pracujú používatelia zo všetkých organizačných jednotiek, umožňuje za daných okolností čo najrýchlejší prístup k informáciám. ISOP zjednocuje dáta pre všetky inšpektoráty a umožňuje prístup k sumarizovaným dátam z NIP. Sleduje dve hlavné línie: podporu inšpekčnej činnosti a administratívu inšpektorátov s dôrazom na riadenie (úlohy). ISOP kombinuje ISIP (modul 1) s ostatnými modulmi, čím sa zefektívňuje činnosť inšpektorátov.
	Komunikácia medzi všetkými subjektmi je postavená na originálnej technológii tzv. agentov. Pomocou týchto agentov sa nahrádza absencia Govnetu na krajských inšpektorátoch práce a dosahuje sa relatívne vysoký stupeň sieťového zjednotenia dát a komfort pri komunikácii s nimi pre Národný inšpektorát práce a krajské inšpektoráty práce.
	Takáto modulová výstavba ISOP umožňuje pružnosť a vysokú konfigurovateľnosť systému pre používateľa. Používateľ (používateľské skupiny) má z pohľadu jeho funkčného zaradenia prístup ku relevantným modulom alebo ich častiam. Tým sa docielilo efektívne používateľské rozhranie, ako aj určitý stupeň ochrany údajov pred nekvalifikovaným zásahom.

	Pre zlepšenie a prepojenie štatistického informačného systému ŠÚ SR v tejto súvislosti predpokladá úzku spoluprácu s MPSVR SR, NIP a Sociálnej poisťovne. ŠÚ SR je pripravený spolupracovať. 
Štatistický úrad SR navrhuje, aby zo strany MPSVR SR boli vypracované konkrétne podnety na vzájomnú spoluprácu a súčasne bolo iniciované uzatvorenie dohody o spolupráci medzi NIP (MPSVR SR) a inými zainteresovanými inštitúciami vo veci prepojenia informačných systémov.

6.	Vytvoriť podmienky na podporu zlepšovania BOZP v malých a stredných podnikoch formou poradenstva a motivačných programov.
T: 2003 - 2005
Z: MPSVR SR
Spolupráca: MH SR, AZZZ SR, SOPK

Stav plnenia: Úloha je priebežne plnená. AZZZ SR, SOPK nezaslali odpočet plnenia.

Pre malé a stredné podniky sú informácie poskytované zamestnancami NIP a KIP na rôznych výstavách, pri kontrolách v podnikoch a v rámci „týždňa otvorených dverí“ (súčasť Európskeho týždňa). Možnosti širšej motivácie podnikov si však vyžaduje zhodu štátnych orgánov, vznik systému a usmernenie z najvyššej úrovne.
	Zamestnanci Národného inšpektorátu práce a inšpektorátov práce intenzívne propagovali činnosť inšpekcie práce prostredníctvom viacerých oznamovacích médií a tlačových agentúr TASR a SITA, vystupovali v televízii k aktuálnym otázkam BOZP a pôsobeniu NIP, bola vykonávaná poradenská činnosť NIP v oblasti pracovno-právnych vzťahov v Slovenskom rozhlase. Uskutočnili sa tlačové konferencie organizované Inšpektorátmi práce v Nitre, Košiciach a Prešove. Okrem toho krajské Inšpektoráty práce v Nitre a Prešove publikovali články v odborných aj celoštátnych periodikách. Inšpektoráty práce v Trenčíne a Košiciach usporiadali semináre pre študentov so zameraním na činnosť inšpekcie práce a BOZP. Národný inšpektorát práce sa podieľal na príprave návštevy riaditeľa Európskej agentúry práce v Bilbao na Ministerstve práce, sociálnych vecí a rodiny SR a následnej tlačovej konferencii, ako aj návšteve na NIP a stretnutí s predstaviteľmi národnej siete BOZP.
KOZ plnia úlohu poradenstva na úrovni malého a stredného podniku najmä rozširovaním informácii o platných predpisoch BOZP, dobrých príkladov z praxe a rozširovaniu poznatkov získaných pri kontrolnej činnosti prostredníctvom webovej stránky. KOZ SR v roku 2004 v rámci posiľňovania právneho vedomia a znalostí aktuálnych predpisov vydala na pomoc zamestnancom tri brožúrky:  Úplné znenie ZP, Zákon č. 330/1996 Z. z. o BOZP v znení neskorších predpisov spolu so zoznamom vybraných predpisov pre zaistenie BOZP a aktuálnu tému o odškodňovaní PÚ a CHZP, 

D.	Výchova, vzdelávanie, veda a výskum

1.	Vybudovať efektívny systém výchovy a vzdelávania k bezpečnosti a ochrane zdravia od predškolských zariadení cez základné a stredné, až po vysoké školy, vrátane systému ďalšieho vzdelávania zamestnancov, certifikácie špecializovaných foriem vzdelávania a pod.
T: 2005
Z: MŠ SR
Spolupráca: MPSVR SR

Stav plnenia:
Úloha je splnená.

Ministerstvo školstva SR vypracovalo Akčný plán a vybudovalo efektívny systém výchovy a vzdelávania k bezpečnosti a ochrane zdravia od predškolských zariadení cez základné školy, stredné školy až po vysoké školy.
	V rokoch 2000 – 2002 sa MŠ SR aktívne zapojilo do realizácie twinningového projektu uskutočňovaného podľa twinningovej zmluvy č. SR 99/IB/SO/01 uzatvorenej medzi MPSVR SR a Švédskom. Výsledkom činnosti odborníkov, ktorí sa zúčastnili na príprave projektu z rezortu školstva a švédskych expertov, bolo vypracovanie učebných osnov výchovy k bezpečnému správaniu a bezpečnosti a ochrany zdravia pri práci žiakov základných a stredných škôl.
	Problematika BOZP je súčasťou Programu výchovy a vzdelávania detí v materských školách.
	Učebné osnovy Výchova žiakov k BOZP v základných školách schválilo MŠ SR dňa 12.6.2002 pod číslom 793/2002-41 s účinnosťou od 1.9.2002. Ide o základný pedagogický dokument, ktorý upravuje problematiku BOZP prierezovo v jednotlivých vyučovacích predmetoch.
	V systéme výchovy a vzdelávania k BOZP na gymnáziách sa realizujú učebné osnovy a manuál pod názvom Výchova a vzdelávanie k BOZP v príprave na povolanie v stredných školách.
	Na stredných odborných školách, stredných odborných učilištiach a združených stredných školách je uvedená problematika zakomponovaná do všetkých základných pedagogických dokumentov, a to aj v teoretickej ako aj praktickej zložke obsahu vzdelávania a v rozsahu, aký si konkrétny učebný alebo študijný odbor vyžaduje. Po každej právnej úprave z oblasti BOZP MŠ SR zabezpečuje aktualizáciu uvedených pedagogických dokumentov.
	Systém výchovy a vzdelávania z BOZP pre vysoké školy je spracovaný a upravený na základe pripomienok členov bývalej pracovnej skupiny PHARE pre oblasť BOZP. Podľa potreby bude predkladaný a konzultovaný na MPSVR SR (NIP).

2.	Stanoviť priority a vypracovať plány efektívneho výskumu vo všetkých oblastiach BOZP a zabezpečiť ich realizáciu.
T: 2003 – 2004
Z: MŠ SR
Spolupráca: MPSVR SR, MZ SR

Stav plnenia:
Úloha je splnená. 

	Sekcia vedy a techniky MŠ SR v rámci štátneho programu výskumu a vývoja Aktuálne otázky rozvoja spoločnosti vypracovala v spolupráci s Radou štátneho programu návrh na dodanie úlohy výskumu a vývoja s názvom: „Vytvorenie terminologického súboru (encyklopedicko-terminologického zborníka) pre oblasť bezpečnosti a komplexnej ochrany života a zdravia zamestnanca pri práci“ – obchodná verejná súťaž zverejnená v OV 8/2003 pod č. S00043.
	Zborník umožní rýchlu a operatívnu orientáciu, čím sa vytvorí predpoklad pre jeho praktické využitie odbornou a širokou verejnosťou. Doba riešenia úlohy výskumu a vývoja sa realizuje s Výskumným a vzdelávacím ústavom bezpečnosti práce od júla 2003 a jej ukončenie je naplánované Strediskom pre štúdium práce a rodiny do decembra 2005. Finančné prostriedky na riešenie tejto úlohy výskumu a vývoja sú rozdelené: zo štátneho rozpočtu vo výške 6 540 tis. Sk a iných zdrojov vo výške 2 150 tis. Sk.
	MŠ SR v rámci štátnych programov výskumu a tiež v rámci štátnych objednávok vykonáva prevažne funkciu administrátora, a to na základe požiadaviek odborných gestorov, ktorými sú príslušné rezorty, profesijné združenia, resp. inštitúcie vedy a výskumu. Stanoviť priority a vypracovať plány efektívneho výskumu v oblasti BOZP nemôže byť reálne uskutočňované MŠ SR, ale nositeľom úlohy musí byť inštitúcia/inštitúcie s odborným zameraním na oblasť BOZP. Svoju aktívnu úlohu práve v tejto oblasti by mal prevziať na seba Koordinačný výbor BOZP, resp. MPSVR SR, NIP a MZ SR, pričom z uvedených inštitúcií by na MŠ SR boli postúpené požiadavky na zaradenie výskumných úloh do štátnych objednávok alebo štátnych programov výskumu a vývoja zohľadňujúc krátkodobý a strednodobý horizont harmonogramu ich riešenia.
	V oblasti výskumu sledovania vplyvu rizikových faktorov práce a pracovného prostredia na zdravie zamestnancov boli v rámci MZ SR realizované epidemiologické štúdie v spolupráci so zahraničnými zdravotníckymi inštitúciami (WHO) a ďalšie projekty v rámci Národného programu podpory zdravia, ktoré riešili Úrad verejného zdravotníctva SR a vybrané regionálne úrady verejného zdravotníctva (Košice, Martin, Banská Bystrica). Boli to:
•	Cytogenetické biomarkery a riziká rakoviny u ľudí.
•	INCO Copernicus (Zamestnanie, životné prostredie a rakovina pľúc).
•	Analýza vplyvu škodlivých faktorov pracovného prostredia na zdravotný stav zamestnancov DZ Koksovňa, U. S. Steel s.r.o. Košice.
•	Sledovanie a hodnotenie vplyvu faktorov pracovného prostredia na zdravie zamestnancov magnezitových baní v Slovenskej republike.
•	Hodnotenie zdravotných rizík z hľadiska pracovného a životného prostredia vo vybraných profesiách chemického priemyslu, zdravotníctva, poľnohospodárstva.
	Výsledky týchto epidemiologických štúdií sa prezentovali na domácich aj zahraničných odborných podujatiach a publikovali v domácich aj zahraničných odborných časopisoch, zborníkoch.

4. Vypracovať nový terminologický slovník BOZP.
T: 2005
Z: MPSVR SR
Spolupráca: MZ SR, Stredisko pre štúdium práce a rodiny, Hlavný banský úrad

Stav plnenia:
Úloha je priebežne plnená.

	Stredisko pre štúdium práce a rodiny (bývalý VVÚBP) realizuje výskumnú  úlohu 2003-UO-22/017 „Terminologický slovník bezpečnosti a ochrany zdravia pri práci“ podľa termínov kontraktu. Na kontrolnom dni v januári 2004 bolo konštatované plnenie etapového programu. Ukončenie plnenia výskumnej úlohy je plánované v decembri 2005.

E.	Legislatíva

1. Zabezpečiť ratifikáciu Dohovoru MOP č. 81 o inšpekcii práce v priemysle a obchode a Dohovoru MOP č. 129 o inšpekcii práce v poľnohospodárstve.
T: 2004
Z: MPSVR SR, MZV SR

Stav plnenia: 

Úloha je neaktuálna.

Ratifikácia Dohovoru MOP č.81 a Dohovoru MOP č. 129 o inšpekcii práce nie je aktuálna vzhľadom na prípravu návrhu nového zákona o inšpekcii práce, ktorý je zaradený do Plánu legislatívnych úloh vlády SR na rok 2005 na mesiac august ako úloha č. 5. Preto sa táto úloha navrhuje zrušiť.

2. V zákone o sociálnom poistení, po aplikácii v súčasnosti navrhnutých inštitútov, prehodnotiť možnosť zvýšenia  motivácie zamestnávateľov v systéme úrazového poistenia a v časti nemocenského poistenia prehodnotiť možnosť zníženia odvodov do nemocenského poistenia za zamestnancov organizácie, v prípade priaznivých výsledkov v starostlivosti o BOZP a tým zníženú chorobnosť.
T: 2005
Z: MPSVR SR
Spolupráca: Sociálna poisťovňa

Stav plnenia: 
         Úloha je priebežne plnená.

Úloha je plnená aj prijatím zákona č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov účinného do 1. januára 2004. V zmysle citovaného zákona bola prenesená výplata nemocenského poistenia za prvých desať dní dočasnej pracovnej neschopnosti na zamestnávateľa. Úhrada dávky zamestnávateľom v začiatku dočasnej pracovnej neschopnosti je dostatočná motivácia zamestnávateľa na vyššiu starostlivosť o BOZP, a tým zníženú chorobnosť. V súvislosti s prijatím uvedeného zákona bola znížená aj sadzba poistného na nemocenské poistenie pre zamestnávateľa z 3,4 % na 1,4 % vymeriavacieho základu.
Prehodnotenie motivácie zamestnávateľov v systéme úrazového poistenia a v časti nemocenského poistenia nie je aktuálne, keďže ešte nie sú k dispozícii relevantné praktické poznatky z aplikácie zákona č. 461/2003 Z. z. o sociálnom poistení v znení neskorších predpisov. Niektoré inštitúty motivujúce zamestnávateľov a zamestnancov k bezpečnosti a ochrane zdravia pri práci sa začnú uplatňovať až od 1. januára 2007. Jedná sa o inštitút motivujúci zamestnávateľov vo forme diferencovanej výšky poistného podľa nebezpečnostných tried a vo forme prirážky k poistnému na úrazové poistenie, respektíve zľavy z poistného na úrazové poistenie.

3. Vypracovať návrh na zabezpečenie nahlasovania všetkých poškodení zdravia súvisiacich s výkonom práce, najmä prehodnotením doterajších právnych úprav tak, aby sa znížila administratívna záťaž zamestnávateľov spojená s oznamovacou povinnosťou voči viacerým dotknutým orgánom a zabezpečila presná štatistika.
T: 2003 - 2004
Z: MPSVR SR
Spolupráca: Sociálna poisťovňa, MZ SR, ŠÚ SR, NIP

Stav plnenia: 
Úloha je splnená čiastočne.

Úlohu nie je možné plniť, kým nebude schválený návrh nového zákona o bezpečnosti a ochrane zdravia pri práci, ktorý je zaradený do Plánu legislatívnych úloh vlády SR na rok 2005 na mesiac august ako úloha č. 4.
Návrh nového zákona o bezpečnosti a ochrane zdravia pri práci obsahuje príslušné časti právnych úprav uvedených v bode E. 3 tohto uznesenia a ďalšie časti budú upravené vykonávacími právnymi predpismi vydanými na základe splnomocňovacích ustanovení návrhu nového zákona o bezpečnosti a ochrane zdravia pri práci. Preto sa táto úloha navrhuje zrušiť.
	Definitívny návrh formulára pripravil ŠÚ SR na rokovanie spoločnej pracovnej porady odborníkov zainteresovaných inštitúcií, ako sú MPSVR SR, Národný inšpektorát práce, Sociálna poisťovňa (odbor úrazového poistenia), Hlavný banský úrad, MO SR, MV SR, MDPT SR, MS SR, KOZ, zamestnávateľské zväzy a ďalších v 1. štvrťroku 2005. Súčasťou formulára je modul, ktorý zabezpečí kódovanie pracovných úrazov podľa metodiky EÚ (ESAW). Formuláre sú koncipované tak, aby mohlo byť ich ďalšie spracovanie realizované s maximálnym využitím moderných informačných technológií (napr. skenovanie, elektronický zber), čo môže prispieť k znižovaniu administratívnej náročnosti spracovania a chybovosti. Formulár je koncipovaný tak, aby mohol byť vytlačený na prepisovacom papieri, ktorý na jedno vyplnenie zabezpečí potrebný počet kópií. Dohodnutá podoba formulára bude zaslaná na MPSVR SR ako podklad k pripravovaným legislatívnym zmenám v tejto oblasti a pre zamestnávateľov, ktorí ho budú zasielať príslušným krajským inšpektorátom práce. Ich celoplošné používanie v Slovenskej republike by mohlo byť platné od 1. januára 2006.
V tejto súvislosti je nutné poznamenať, že v legislatívnej oblasti je užitočné urýchliť náhradu vyhlášky č. 111/1975 Zb. inou právnou normou, resp. novelizovať zákon č. 330/1996 Z. z. o BOZP v znení neskorších predpisov, čím bude dosiahnutá aktualizácia a upresnenie ohlasovacej povinnosti právnických a fyzických osôb v súvislosti s pracovnými úrazmi a chorobami z povolania. Obojstranne užitočnou spoluprácou tak bude možné dosiahnuť požadovanú presnosť evidencie pracovných úrazov pri dodržaní zásady nezvyšovať administratívnu záťaž vykazujúcich jednotiek a úplnú harmonizáciu legislatívy s platnými normami a štatistikou EÚ v uvedenej oblasti.
Povinnosť zamestnávateľa predkladať údaje o prácach spojených so zvýšeným ohrozením zdravia, vyplývajúcich z pracovných podmienok, je upravená v § 13p a § 13r zákona č. 514/2001 Z. z., ktorým sa mení a dopĺňa zákon NR SR č. 272/1994 Z. z. o ochrane zdravia ľudí v znení neskorších predpisov. Kritériá na zaraďovanie prác do kategórií z hľadiska zdravotných rizík upravuje nové nariadenie vlády SR č. 511/2004 Z. z. o kritériách na zaraďovanie prác do kategórií z hľadiska zdravotných rizík a o náležitostiach návrhu na zaradenie prác do kategórií.
	V súvislosti so vstupom SR do EÚ sa SR aktívne zapojila do projektu harmonizácie štatistík chorôb z povolania členských štátov EÚ, ktorý riadi EODS (Európska štatistika chorôb z povolania) v rámci EUROSTATu prostredníctvom Štatistického úradu SR a Ústavu zdravotníckych informácií a štatistiky. V prvej etape harmonizácie národných štatistík chorôb z povolania v rámci členských i pristupujúcich štátov EÚ ide o zhromaždenie údajov o počte novozistených chorôb z povolania v kalendárnom roku a ich jednotnému diagnostickému určeniu podľa medzinárodnej klasifikácie chorôb (MKCH – 10), podľa expozície škodlivinám v práci a pracovnom prostredí a prvýkrát aj s posúdením ich závažnosti. Vývoj priznávania chorôb z povolania v súlade s trendmi v EÚ si vyžiadal väčšie otvorenie systému zákonom stanoveného zoznamu chorôb z povolania, a preto bol prijatý nový Zoznam chorôb z povolania ako príloha č. 1. k zákonu č. 461/2003 Z. z. o sociálnom poistení v znení neskorších predpisov, ktorý je účinný od 1.1.2004.
MZ SR podľa § 74 ods. 1 písm. o) zákona č. 277/1994 Z. z. o zdravotnej starostlivosti v znení neskorších predpisov zabezpečilo a spracovalo údaje o zdravotnom stave obyvateľstva za r. 2004 vrátane priznaných chorôb z povolania a ohrozenia chorobou z povolania.
Na základe rozhodnutia MZ SR pre spracovateľské obdobie za rok 2004 bolo schválené zdravotnícke tlačivo (doklad na priznanie choroby z povolania/súčasť zdravotnej dokumentácie), ktoré zároveň plní aj funkciu formulára, ktorého prostredníctvom sa vykonáva zber údajov na štatistické zisťovanie: Z (MZ SR) 12-12 Hlásenie choroby z povolania alebo ohrozenia chorobou z povolania.
MZ SR vydalo Metodické pokyny na vypĺňanie formulára Hlásenia choroby z povolania alebo ohrozenia chorobou z povolania, ktoré vypracoval Ústav zdravotníckych informácií a štatistiky v januári 2004.

4. Zabezpečiť úpravu predpisov vydaných v zmysle zrušeného zákona č. 174/1968 Zb.
T: 2003 -2004
Z: MPSVR SR
Spolupráca: NIP

Stav plnenia: 
Úloha je splnená čiastočne.

Úlohu nie je možné plniť, kým nebude schválený návrh nového zákona o bezpečnosti a ochrane zdravia pri práci, ktorý je zaradený do Plánu legislatívnych úloh vlády SR na rok 2005 na mesiac august ako úloha č. 4. 
Návrh nového zákona o bezpečnosti a ochrane zdravia pri práci obsahuje príslušné časti právnych úprav uvedených v bode E. 4 tohto uznesenia a ďalšie časti budú upravené vykonávacími právnymi predpismi vydanými na základe splnomocňovacích ustanovení návrhu nového zákona o bezpečnosti a ochrane zdravia pri práci. Preto sa táto úloha navrhuje zrušiť.
Celkové riešenie úlohy bude splnené až po schválení návrhu nového zákona o bezpečnosti a ochrane zdravia pri práci.

5. Vydať vyhlášku o odbornej spôsobilosti obslúh vybraných strojov a zariadení a výkone  vybraných činností.
T: 2003 - 2004
Z: MPSVR SR

Stav plnenia: 
Úloha nie je aktuálna.

Úlohu nie je možné plniť, kým nebude schválený návrh nového zákona o bezpečnosti a ochrane zdravia pri práci, ktorý je zaradený do Plánu legislatívnych úloh vlády SR na rok 2005 na mesiac august ako úloha č. 4.
Návrh nového zákona o bezpečnosti a ochrane zdravia pri práci obsahuje príslušné časti právnych úprav uvedených v bode E. 5 tohto uznesenia a ďalšie časti budú upravené vykonávacími právnymi predpismi vydanými na základe splnomocňovacích ustanovení návrhu nového zákona o bezpečnosti a ochrane zdravia pri práci. Preto sa táto úloha navrhuje zrušiť.

6. Vydať vyhlášku o podrobnostiach a požiadavkách na vydanie a odobratie oprávnenia na vykonávanie poradenstva, výchovy a vzdelávania v oblasti BOZP.
T: 2003 – 2004
Z: MPSVR SR

Stav plnenia: 
Úloha je splnená čiastočne.

Úlohu nie je možné plniť, kým nebude schválený návrh nového zákona o bezpečnosti a ochrane zdravia pri práci, ktorý je zaradený do Plánu legislatívnych úloh vlády SR na rok 2005 na mesiac august ako úloha č. 4.
Návrh nového zákona o bezpečnosti a ochrane zdravia pri práci obsahuje príslušné časti právnych úprav uvedených v bode E. 6 tohto uznesenia a ďalšie časti budú upravené vykonávacími právnymi predpismi vydanými na základe splnomocňovacích ustanovení návrhu nového zákona o bezpečnosti a ochrane zdravia pri práci. Preto sa táto úloha navrhuje zrušiť.

7. Vydať vyhlášku o požiadavkách na odbornú spôsobilosť bezpečnostného technika.
T: 2003 – 2004
Z: MPSVR SR

Stav plnenia: 
Úloha je splnená čiastočne.

Úlohu nie je možné plniť, kým nebude schválený návrh nového zákona o bezpečnosti a ochrane zdravia pri práci, ktorý je zaradený do Plánu legislatívnych úloh vlády SR na rok 2005 na mesiac august ako úloha č. 4.
Návrh nového zákona o bezpečnosti a ochrane zdravia pri práci obsahuje príslušné časti právnych úprav uvedených v bode E. 3 tohto uznesenia a ďalšie časti budú upravené vykonávacími právnymi predpismi vydanými na základe splnomocňovacích ustanovení návrhu nového zákona o bezpečnosti a ochrane zdravia pri práci. Preto sa táto úloha navrhuje zrušiť.

F.	Zahraničná spolupráca

1. Podporovať komunikáciu a spoluprácu v oblasti BOZP vrátane inšpekčných a dozorných orgánov na regionálnej úrovni s domácimi, zahraničnými a medzinárodnými inštitúciami v záujme uplatňovania nových poznatkov z oblasti BOZP v podmienkach SR.
T: trvale
Z: MPSVR SR
Spolupráca: MZ SR

Stav plnenia:
Úloha je priebežne plnená.

Jednou z foriem spolupráce a komunikácie medzi orgánmi na ochranu zdravia a orgánmi inšpekcie práce na regionálnej úrovni sú spoločné dozorné aktivity (pozri odpočet bodu C/1) vo všetkých krajoch a spoločný postup pri prešetrovaní podnetov a sťažností na nevhodné pracovné podmienky. Spolupráca na regionálnej úrovni sa realizuje v zmysle „Dohody“ vzájomným poskytovaním informácií o poznatkoch získaných pri výkone dozoru, pri riešení závažných problémov v oblasti BOZP, pri spoločnom riešení podnetov a sťažností zameraných na nevyhovujúce pracovné podmienky, pri vyhľadávaní prác so zvýšeným ohrozením bezpečnosti a zdravia pri jednotnom presadzovaní opatrení na odstránenie zistených nedostatkov, pri obmedzovaní alebo znižovaní zdravotných rizík a pri vyšetrovaní príčin ťažkých a smrteľných pracovných úrazov, priemyselných otráv a chorôb z povolania. Závery spoločných dozorných aktivít za uplynulé obdobie roku 2003 boli vyhodnotené na rokovaní Poradného orgánu hlavného hygienika SR a generálneho inšpektora práce dňa 30.6.2004.

6. Zapájať odborníkov BOZP do medzinárodnej spolupráce v rámci expertných tímov, technických komisií, prác na projektoch EK, MOP.
T: trvale
Z: MPSVR  SR
Spolupráca: zainteresované rezorty, NIP

Stav plnenia:
Úloha je priebežne plnená. 

V rokoch 2000 – 2002 sa odborníci BOZP z Národného inšpektorátu práce a krajských inšpektorátov práce (IP B.Bystrica, IP Trenčín, IP Nitra, IP Košice, IP Žilina) aktívne zapojili do twinningového projektu uskutočňovaného podľa twinningovej zmluvy č. SR 99/IB/SO/01 uzavretej medzi MPSVR SR a Švédskom, osobitne v komponentoch „Zlepšenie legislatívy ochrany práce“, „Rozvoj a testovanie vzdelávacieho a školiaceho systému“, „Systém riadenia v podnikoch“, „Podpora Verejného publikačného a informačného centra ochrany práce“.
Národný inšpektorát práce bol určený Ministerstvom práce, sociálnych vecí a rodiny SR za koordinátora projektov WLE v oblasti pracovného prostredia: podprojektu „Posilnenie výkonu inšpekcie práce v Slovenskej republike“ a podprojektu „Podpora ďalšieho rozvoja ICOP (Informačného centra ochrany práce)“.
Príslušní odborníci sú podľa potreby zapájaní do činnosti medzinárodných a európskych inštitúcií. Po podpise Zmluvy o pristúpení SR k EÚ boli zamestnanci NIP a inšpektorátov práce (ďalej „IP“) zaradení do komisií pre záležitosti EÚ a tiež boli dočasne nominovaní ako pozorovatelia do príslušných zoskupení. V súčasnosti sú už zamestnanci NIP a IP nominovaní do výborov SLIC, Poradného výboru pre bezpečnosť a ochranu zdravia pri práci a Európskej agentúry pre bezpečnosť a zdravie pri práci v Bilbao. Príslušným odborníkom je priebežne distribuovaná agenda Coreper.

G.	Zabezpečenie financovania

1.	Zabezpečiť zdroje na realizáciu Koncepcie štátnej politiky BOZP.
T: september 2002, trvalý
Z: MPSVR SR
Spolupráca: zainteresované rezorty

Stav plnenia:
Úloha je plnená priebežne pri príprave rozpočtu na príslušný rok uplatňovaním požiadaviek na plnenie jednotlivých úloh. 

V roku 2004 boli realizované mzdové a odvodové náklady, ako aj vecné výdavky sústavy NIP a fyzické zvýšenie počtu pracovníkov o 57 osôb. K 31.12.2004 pracovalo na Národnom inšpektoráte práce a krajských inšpektorátoch práce celkom 475 zamestnancov, z toho 278 výkonných inšpektorov práce.